DA Den Europæiske Unions Tidende L 195/75

KOMMISSIONENS GENNEMFØRELSESAFGØRELSE (EU) 2016/1183

af 14. juli 2016

om godkendelse af programmet for nødvaccination mod lumpy skin disease af kvæg i Bulgarien og om ændring af bilaget til gennemførelsesafgørelse (EU) 2016/645

(meddelt under nummer C(2016) 4360)

(Kun den bulgarske udgave er autentisk)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,

under henvisning til Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin (3), særlig artikel 14, stk. 2, og artikel 19, stk. 1, litra a), stk. 3, litra a), og stk. 6,

Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (4), særlig artikel 4, stk. 3, og

ud fra følgende betragtninger:

(1) Ved direktiv 92/119/EØF er der fastsat generelle bekæmpelsesforanstaltninger, der skal iværksættes ved udbrud af visse dyresygdomme, herunder lumpy skin disease (LSD). Disse bekæmpelsesforanstaltninger omfatter oprettelse af beskyttelses- og overvågningszoner omkring den inficerede bedrift, og de giver også mulighed for nødvaccination i tilfælde af et udbrud af LSD som supplement til andre bekæmpelsesforanstaltninger.

(2) Den 12. april 2016 oplyste Bulgarien Kommissionen om, at der var mistanke om LSD på to kvægbedrifter i henholdsvis landsbyen Voden og landsbyen Chernogorovo, der ligger i kommunen Dimitrovgrad i området Haskovo i den centrale sydlige del af Bulgarien, omkring 80 km fra grænserne til nabolandene. Efter at disse to første udbrud i området Haskovo var blevet bekræftet, den 13. april 2016, indberettede Bulgarien udbrud af LSD i flere områder. Den 20. maj 2016 underrettede Bulgarien Kommissionen om 98 bekræftede udbrud, hvoraf 19 var i Haskovo, 8 var i Stara Zagora, 5 var i Plovdiv, 54 var i Blagoevgrad, 6 var i Kjustendil, 1 var i Pernik og 5 var i området Smolyan.

(3) For at forhindre spredning af LSD til andre dele af Bulgarien, til andre medlemsstater og til tredjelande vedtog Kommissionen Kommissionens gennemførelsesafgørelse (EU) 2016/645 (5). Ved denne gennemførelsesafgørelse er der fastsat visse beskyttelsesforanstaltninger i forbindelse med bekræftelsen af LSD i Bulgarien, og der er fastsat en spærrezone på EU-niveau, der er beskrevet i bilaget til afgørelsen, og som omfatter det område, hvor der blev bekræftet forekomst af LSD, samt de beskyttelses- og overvågningszoner, som Bulgarien har oprettet i henhold til artikel 10 i direktiv 92/119/EF.

(4) I samme periode, fra den 6. april 2016 til den 19. maj 2016, blev der indberettet nye udbrud af LSD i Grækenland og i den tidligere jugoslaviske republik Makedonien.

(5) I henhold til en videnskabelig udtalelse fra Den Europæiske Fødevaresikkerhedsautoritet om lumpy skin disease (6) er kun levende svækkede vacciner mod lumpy skin disease kommercielt tilgængelige. I udtalelsen beskrives den svækkede virusvaccine mod LSD af Neethling-stammen som yderst effektiv til forebyggelse af sygelighed. Da homologe vacciner mod LSD er mere effektive end vacciner baseret på svækkede fårekoppevirus, anbefales det, at disse anvendes, forudsat at de er tilgængelige hos vaccineproducenter, der udelukkende opererer uden for Unionen.

(6) Der er ingen vaccine mod LSD med markedsføringstilladelse i Unionen. Nødvaccination i henhold til artikel 19 i direktiv 92/119/EØF må derfor kun udføres i overensstemmelse med artikel 8 i Europa-Parlamentets og Rådets direktiv 2001/82/EF (7), som tillader medlemsstaterne midlertidigt at anvende vacciner uden markedsføringstilladelse i tilfælde af alvorlige epizootier, som det er tilfældet med LSD.

(7) Den 25. april 2016 forelagde Bulgarien et program for nødvaccination mod LSD af kvæg, der holdes på bedrifter i det inficerede område og også i visse tilstødende områder i denne medlemsstat (i det følgende benævnt »nødvaccinationsprogrammet«), for Kommissionen. Nødvaccinationsprogrammet indeholder oplysninger om beslutningen om at gennemføre foranstaltningerne samt nærmere oplysninger om den geografiske og administrative afgrænsning af vaccinationsområdet, om antallet af bedrifter og af dyr, der skal vaccineres, og om det tidspunkt, hvor vaccinationen bør være afsluttet. Den 20. maj 2016 oplyste Bulgarien Kommissionen om, at landet havde til hensigt at udvide nødvaccinationsprogrammet til at omfatte hele Bulgariens område. Dette kræver, at spærrezonen som beskrevet i bilaget til gennemførelsesafgørelse (EU) 2016/645 udvides. Bilaget til gennemførelsesafgørelse (EU) 2016/645 bør derfor ændres.

(8) I henhold til artikel 19, stk. 6, i direktiv 92/119/EØF underrettede Bulgarien den 28. april 2016 Kommissionen om anskaffelsen af et tilstrækkeligt antal doser homologe vacciner mod LSD fra den vaccinebank, som Kommissionen har etableret i henhold til Kommissionens gennemførelsesafgørelse af 18. december 2015 (8), og om påbegyndelsen af nødvaccinationsprogrammet i en radius af 20 km omkring bekræftede udbrud af LSD i henhold til nødvaccinationsprogrammet.

(9) Det er nødvendigt at fastlægge de betingelser, som Bulgarien bør opfylde, for at anvende nødvaccination. Den hurtige spredning af LSD i Bulgarien udgør en risiko for andre dele af Bulgariens område og for nabolandene. Derfor er det også nødvendigt at styrke de bekæmpelsesforanstaltninger, der anvendes i Bulgarien, ved at begrænse flytningen af uvaccineret kvæg, der er ældre end tre måneder, til andre bedrifter inden for spærrezonen. Denne aldersbegrænsning tillader nødvendig flytning af unge kalve til andre bedrifter med henblik på videre opdræt i en periode efter fødslen, hvor de ikke effektivt kan immuniseres. Det er samtidig nødvendigt at tillade flytning af uvaccinerede dyr direkte til et slagteri inden for spærrezonen.

(10) Det område, hvor der skal foretages vaccination mod LSD, kan dække hele spærrezonen, der er defineret i gennemførelsesafgørelse (EU) 2016/645, og som er fastsat i bilaget til samme afgørelse.

(11) Den første vaccinationsrunde bør afsluttes så snart som muligt og senest den 30. juni 2016. I tilfælde af yderligere udbrud i andre områder bør nødvaccinationen i de berørte områder være afsluttet inden for to måneder efter bekræftelsen af det første udbrud af LSD i disse områder, forudsat at vaccinerne er tilgængelige.

(12) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1

1. Foruden de foranstaltninger, som Bulgarien har truffet i henhold til artikel 4, 5 og 10 i direktiv 92/119/EØF, kan Bulgarien foretage nødvaccination mod lumpy skin disease af kvæg holdt på bedrifter i de i bilag I til direktivet opførte områder på de betingelser, som er opført i bilag II til direktivet.

2. Det program for nødvaccination mod lumpy skin disease af kvæg holdt på bedrifter i de i bilag I opførte områder, som Bulgarien den 20. maj 2016 forelagde for Kommissionen, godkendes.

3. Enhver flytning til andre medlemsstater af kvæg, som er vaccineret mod lumpy skin disease, forbydes.

4. Enhver flytning til andre medlemsstater af kvæg, som er yngre end seks måneder og ikke vaccineret mod lumpy skin disease, men født af moderdyr, som er vaccinerede mod lumpy skin disease, forbydes.

Artikel 2

Bulgarien gennemfører de foranstaltninger, der er nødvendige for at overholde nærværende afgørelse, og underretter Kommissionen og de øvrige medlemsstater i henhold til artikel 19, stk. 5, i direktiv 92/119/EØF.

Artikel 3

Bilaget til gennemførelsesafgørelse (EU) 2016/645 erstattes af teksten i bilag III til nærværende afgørelse.

Artikel 4

Denne afgørelse er rettet til Republikken Bulgarien.

Udfærdiget i Bruxelles, den 14. juli 2016. På Kommissionens vegne Vytenis ANDRIUKAITIS Medlem af Kommissionen

(1) EFT L 395 af 30.12.1989, s. 13.

(2) EFT L 224 af 18.8.1990, s. 29.

(3) EFT L 62 af 15.3.1993, s. 69.

(4) EFT L 18 af 23.1.2003, s. 11.

(5) Kommissionens gennemførelsesafgørelse (EU) 2016/645 af 22. april 2016 om visse beskyttelsesforanstaltninger over for lumpy skin disease i Bulgarien (EUT L 108 af 23.4.2016, s. 61).

(6) Scientific Opinion on lumpy skin disease — EFSA Panel on Animal Health and Welfare (AHAW), EFSA Journal 2015;13(1):3986.

(7) Europa-Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler (EFT L 311 af 28.11.2001, s. 1).

(8) Commission Implementing Decision of 18. December 2015 on the adoption of a financing decision regarding the Union financial contribution to emergency measures to combat lumpy skin disease in Greece in 2015 and establishing a stock of vaccines against lumpy skin disease (C(2015) 9573 final) (foreligger ikke på dansk).

BILAG I Bulgarien: Følgende områder i Bulgarien: — Hele Bulgariens område.

BILAG II Betingelser for at anvende nødvaccination til bekæmpelse og udryddelse af lumpy skin disease i henhold til artikel 19 i direktiv 92/119/EØF 1. Rækkevidden af det geografiske område, hvor der skal foretages nødvaccination Vaccinationszonen skal ligge inden for de områder i Bulgarien, der er beskrevet i bilag I til nærværende afgørelse. I vaccinationszonen gælder de restriktioner, som er fastsat i nærværende afgørelse og i gennemførelsesafgørelse (EU) 2016/645, ud over dem, der er fastsat i artikel 10 i direktiv 92/119/EØF. 2. Art af og alder på de dyr, der skal vaccineres Alt kvæg som defineret i artikel 2, litra a), i gennemførelsesafgørelse (EU) 2016/645, uafhængigt af køn, alder og drægtighedsstatus eller produktiv status, skal vaccineres i den første vaccinationsrunde, jf. punkt 3. Afkom af vaccineret kvæg skal vaccineres i henhold til producentens anvisninger, når de er mindst fire måneder gamle. 3. Vaccinationskampagnens varighed Den første vaccinationsrunde i de berørte områder skal være afsluttet senest den 30. juni 2016. Den første vaccinationsrunde i de resterende områder i den region, der er opført bilag I, skal være afsluttet så snart som muligt og ikke senere end to måneder efter bekræftelsen af det første udbrud i det pågældende område. 4. Særlige restriktioner for dyr og produkter heraf Uanset hvilke andre foranstaltninger der måtte være gennemført i spærrezonen som fastsat i gennemførelsesafgørelse (EU) 2016/645, må dyr, der er ældre end 90 dage, ikke flyttes til en anden bedrift, medmindre de er blevet vaccineret og regelmæssigt revaccineret mindst 28 dage før datoen for flytningen. Når de 28 dage efter datoen for vaccinationen er udløbet, finder de i gennemførelsesafgørelse (EU) 2016/645 fastlagte foranstaltninger vedrørende flytning af vaccineret kvæg og markedsføring af produkter fra vaccineret kvæg anvendelse ud over dem, der er fastsat i artikel 10 i direktiv 92/119/EØF. Uvaccinerede dyr kan flyttes med henblik på direkte slagtning til et slagteri beliggende inden for spærrezonen. Medmindre der er tale om nødslagtning, skal der overholdes en karensperiode på syv dage efter vaccination i besætningen, inden uvaccineret kvæg fra bedrifter, hvor der er foretaget vaccination, sendes til slagtning. Uvaccineret afkom, som er yngre end seks måneder, og som er født af og har fået kolostrom fra moderdyr, som blev vaccineret mindst 28 dage forud for kælvning, kan flyttes til en anden bedrift beliggende inden for spærrezonen. 5. Særlig registrering af de vaccinerede dyr For hvert vaccineret stykke kvæg skal den kompetente myndighed angive nærmere oplysninger om vaccinationen i den særlige onlinedatabase, der er forbundet med den centrale database, der er oprettet i henhold til Europa-Parlamentets og Rådets forordning (EF) nr. 1760/2000 (1). Optegnelserne skal sikre forbindelsen mellem det vaccinerede moderdyr og afkommet. 6. Andre forhold i forbindelse med nødvaccinationen 6.1. Overvågningsområde i Bulgarien omkring vaccinationszonen Der skal oprettes et overvågningsområde, hvor der foretages intensiv overvågning, og hvor flytningen af kvæg sker under tilsyn af den kompetente myndighed, på mindst 10 km rundt om den i punkt 1 omhandlede vaccinationszone. Kvæg, som ikke er vaccineret mod LSD, og som holdes på bedrifter beliggende i overvågningsområdet omkring vaccinationszonen, må ikke forlade bedrifterne, inden der er forløbet en karensperiode på mindst syv dage, efter at vaccinationen på bedrifter beliggende i vaccinationszonen mindre end 10 km væk er afsluttet. 6.2. Periode for opretholdelse af de foranstaltninger, der anvendes i de i henhold til artikel 10 i direktiv 92/119/EØF og gennemførelsesafgørelse (EU) 2016/645 oprettede zoner De foranstaltninger, som anvendes i vaccinationszonen, skal forblive i kraft, indtil de ophæves i henhold til artikel 19, stk. 6, i direktiv 92/119/EØF. 6.3. Gennemførelse af vaccinationskampagnen Vaccination foretages af en repræsentant for den kompetente myndighed eller en privatpraktiserende dyrlæge, som er udpeget af, og som opererer under tilsyn af den kompetente myndighed. Kvæg, der holdes på bedrifter beliggende i beskyttelses- og overvågningszonerne og i områder, der grænser op til andre medlemsstater og områder i Bulgarien, der er frie for LSD, bør vaccineres først. Der skal være gennemført foranstaltninger for at undgå spredning af eventuel virus. Restmængder af vaccine skal returneres til det sted, hvor vaccinen er udleveret, med en skriftlig optegnelse af, hvor mange stykker kvæg der er vaccineret, og hvor mange doser der er anvendt. 6.4. Den vaccine, der skal anvendes Homolog levende svækket virusvaccine mod lumpy skin disease (Neethling-stammen), »Lumpy Skin Disease Vaccine For Cattle«, Onderstepoort Biological Products, South Africa. Alternativt: Levende svækket virusvaccine mod lumpy skin disease (SIS-typen), »Lumpyvax«, MSD Animal Health, Intervet, South Africa. Vaccinen skal anvendes i henhold til producentens anvisninger og i henhold til artikel 8 i direktiv 2001/82/EF under de centrale kompetente myndigheders ansvar. 6.5. Statusrapporter og afsluttende rapport Der skal forelægges en statusrapport om gennemførelsen af nødvaccinationsprogrammet for Kommissionen og medlemsstaterne, jf. artikel 19, stk. 5, i direktiv 92/119/EØF. Der skal forelægges en detaljeret rapport om afslutningen af programmet for Kommissionen og medlemsstaterne, jf. artikel 19, stk. 5, i direktiv 92/119/EØF, inden restriktionerne omhandlet i punkt 6.1 og 6.2 i dette bilag ophæves. (1) Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97 (EFT L 204 af 11.8.2000, s. 1).